ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (ΠΡΩΤΟ ΤΜΗΜΑ) ΤΗΣ 8ΗΣ ΔΕΚΕΜΒΡΙΟΥ 1993 (27290). - KRUIDVAT BVBA ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ. - ΠΑΡΕΜΒΑΣΗ. - ΥΠΟΘΕΣΗ T-87/92.



Συλλογή της Νομολογίας του Δικαστηρίου 1993 σελίδα II-01383



Διάδικοι

Σκεπτικό της απόφασης

Διατακτικό



Λέξεις κλειδιά

++++

Διαδικασία * Παρέμβαση * Πρόσωπα που έχουν έννομο συμφέρον * Διαφορά σχετικά με το κύρος αποφάσεως περί εφαρμογής των κανόνων ανταγωνισμού * Προσφυγή ακυρώσεως κατά αποφάσεως που επιτρέπει εξαίρεση σε σύστημα επιλεκτικής διανομής για καλλυντικά προϊόντα πολυτελείας * Επιχείρηση που έχει τύχει της εξαιρέσεως

[Οργανισμός (ΕΟΚ) του Δικαστηρίου, άρθρο 37, εδ. 2 Κανονισμός Διαδικασίας του Πρωτοδικείου, άρθρο 115]

Διάδικοι

Στην υπόθεση T-87/92,

BVBA Kruidvat, εταιρία βελγικού δικαίου, με έδρα το Saint-Nicolas (Βέλγιο), εκπροσωπούμενη από τους Onno Willem Brouwer, δικηγόρο 'Αμστερνταμ, και Yves van Gerven, δικηγόρο Βρυξελλών, με αντίκλητο στο Λουξεμβούργο τον δικηγόρο Marc Loesch, 11, rue Goethe,

προσφεύγουσα,

κατά

Επιτροπής των Ευρωπαϊκών Κοινοτήτων, εκπροσωπούμενης από τον Berend- Jan Drijber, μέλος της Νομικής Υπηρεσίας, με αντίκλητο στο Λουξεμβούργο τον Nicola Annecchino, μέλος της Νομικής Υπηρεσίας, Centre Wagner, Kirchberg,

καθής,

που έχει ως αντικείμενο την ακύρωση της αποφάσεως 92/428/ΕΟΚ της Επιτροπής, της 24ης Ιουλίου 1992, σχετικά με διαδικασία εφαρμογής του άρθρου 85 της Συνθήκης ΕΟΚ (IV/33.542 * Σύστημα επιλεκτικής διανομής της εταιρίας Parfums Givenchy, EE L 236, σ. 11),

ΤΟ ΠΡΩΤΟΔΙΚΕΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

(πρώτο τμήμα),

συγκείμενο από τους R. Schintgen, Πρόεδρο, R. Garcia-Valdecasas, H. Kirschner, K. Lenaerts και C. W. Bellamy, δικαστές,

γραμματέας: H. Jung

εκδίδει την ακόλουθη

Διάταξη

Σκεπτικό της απόφασης

1 Mε αίτηση που κατέθεσε στη Γραμματεία του Πρωτοδικείου στις 22 Μαρτίου 1993, η Federation europeenne des parfumeurs detaillants (στο εξής: FEPD), ένωση ομοσπονδιών ή εθνικών συνδικάτων, διεπόμενη από το γαλλικό δίκαιο, με έδρα το Παρίσι, εκπροσωπούμενη από τον Rolland Verniau, δικηγόρο Λυών, με αντίκλητο στο Λουξεμβούργο τον δικηγόρο Nico Schaeffer, 12, avenue de la Porte- Neuve, ζήτησε να παρέμβει στην υπόθεση Τ-87/92 υπέρ της καθής.

2 Η αίτηση παρεμβάσεως κατατέθηκε σύμφωνα με το άρθρο 115 του Κανονισμού Διαδικασίας του Πρωτοδικείου και ασκήθηκε κατ' εφαρμογή του άρθρου 37, δεύτερο εδάφιο, του Οργανισμού (ΕΚ) του Δικαστηρίου, το οποίο εφαρμόζεται στις δίκες ενώπιον του Πρωτοδικείου δυνάμει του άρθρου 46, πρώτο εδάφιο, του εν λόγω Οργανισμού.

3 Σύμφωνα με το άρθρο 116, παράγραφος 1, τρίτο εδάφιο, του Κανονισμού Διαδικασίας, ο πρόεδρος του πρώτου τμήματος έφερε την αίτηση στο τμήμα.

4 Με την αίτηση παρεμβάσεώς της, η FEPD ισχυρίζεται ιδίως ότι αποτελείται από ομοσπονδίες ή συνδικάτα λιανοπωλητών αρωμάτων σε δώδεκα χώρες, από τις οποίες οι οκτώ είναι κράτη μέλη της Κοινότητας, και ότι έχει ως σκοπό την προάσπιση στην Ευρώπη των μικρομεσαίων εμπορικών επιχειρήσεων λιανικής πωλήσεως προϊόντων αρωματοποιίας. Η FEPD θεωρεί ότι λόγω του σκοπού της και της αντιπροσωπευτικότητάς της έχει όλως ειδικό συμφέρον να απορριφθεί η προσφυγή που άσκησε η BVBA Κruidvat κατά της αποφάσεως της Επιτροπής με την οποία ορίστηκε κατόπιν αιτήσεως της Parfums Givenchy SA, ότι οι διατάξεις του άρθρου 85, παράγραφος 1, της Συνθήκης ΕΟΚ δεν εφαρμόζονται στο σύστημα επιλεκτικής διανομής που έχει καθιερώσει η τελευταία.

5 Η αίτηση παρεμβάσεως επιδόθηκε στους διαδίκους, σύμφωνα με το άρθρο 116, παράγραφος 1, του Κανονισμού Διαδικασίας.

6 Με έγγραφο που κατέθεσε στη Γραμματεία του Πρωτοδικείου στις 2 Απριλίου 1993, η καθής γνωστοποίησε ότι δεν έχει να διατυπώσει παρατηρήσεις επί της αιτήσεως παρεμβάσεως της FEPD.

7 Με υπόμνημα που κατέθεσε, στις 19 Απριλίου 1993, η προσφεύγουσα ζήτησε από το Πρωτοδικείο να απορρίψει την αίτηση παρεμβάσεως και επικουρικώς, σε περίπτωση που επρόκειτο να γίνει δεκτή η αίτηση, να φέρει η FEPD, κατ' εφαρμογή του 87, παράγραφος 4, του Κανονισμού Διαδικασίας, τα δικά της δικαστικά έξοδα.

8 Η προσφεύγουσα ισχυρίζεται κυρίως ότι η FEPD δεν είναι αποδέκτης της αποφάσεως και ότι από την αίτησή της προκύπτει ότι το μόνο συμφέρον της για να παρέμβει αφορά την υποστήριξη των ισχυρισμών και επιχειρημάτων, και όχι των αιτημάτων, της καθής. Επομένως δεν πιθανολογεί συμφέρον από την επίλυση της διαφοράς, αλλά σκοπός της είναι η υποστήριξη της θέσεως της Επιτροπής σχετικά με την αναγκαιότητα ενός συστήματος επιλεκτικής διανομής για τα καλλυντικά προΐόντα πολυτελείας. Η προσφεύγουσα αναφέρεται σχετικώς στις διατάξεις του Δικαστηρίου της 12ης Απριλίου 1978, 116/77, 124/77 και 143/77, Amylum κ.λπ. κατά Συμβουλίου και Επιτροπής [Συλλογή (μόνο σε ξενόγλωσσες εκδόσεις) 1978, σ. 893, σκέψεις 7 και 10), της 25ης Νοεμβρίου 1964, 111/63, Lemmerz- Werke κατά Ανωτάτης Αρχής [Συλλογή (μόνο σε ξενόγλωσσες εκδόσεις) 1965, σ. 883, 884], και της 10ης Ιουνίου 1965, 56/64 και 58/64, Consten και Grundig κατά Επιτροπής [Συλλογή (μόνο σε ξενόγλωσσες εκδόσεις) 1966, σ. 556, 558].

9 Δυνάμει του άρθρου 37, δεύτερο εδάφιο, του Οργανισμού (ΕΚ) του Δικαστηρίου, το δικαίωμα παρεμβάσεως στις διαφορές που υποβάλλονται στο Πρωτοδικείο ανήκει σε κάθε πρόσωπο που έχει συμφέρον για την επίλυση της διαφοράς.

10 Εν προκειμένω, όπως προκύπτει από το καταστατικό της, η FEPD, η οποία εκπροσωπεί σημαντικό αριθμό επιχειρήσεων στον οικείο τομέα, έχει ως σκοπό, μεταξύ άλλων, να μεριμνά, ιδίως στα Ευρωπαϊκά 'Οργανα, για την προστασία των συμφερόντων των μετεχόντων σ' αυτήν μελών, μεταξύ των οποίων περιλαμβάνονται πολλοί Ευρωπαίοι λιανοπωλητές καλλυντικών προϊόντων πολυτελείας. Τα προβλήματα που έχουν ανακύψει στην παρούσα υπόθεση θα μπορούσαν να ωθήσουν το Πρωτοδικείο να αποφανθεί, με την εκδοθησόμενη απόφαση, επί ζητημάτων αρχής που έχουν επίπτωση στην εκμετάλλευση των δικτύων επιλεκτικής διανομής στον τομέα τέτοιων προϊόντων και, επομένως, επηρεάζουν, σε σημαντικό βαθμό, τα συμφέροντα των μελών της FEPD. Υπό τις περιστάσεις αυτές, διαπιστώνεται ότι η FEPD έχει συμφέρον να παρέμβει στην υπό κρίση υπόθεση υπέρ της καθής.

Διατακτικό

Για τους λόγους αυτούς,

ΤΟ ΠΡΩΤΟΔΙΚΕΙΟ (πρώτο τμήμα)

διατάσσει:

1) Επιτρέπεται στη Federation europeenne des parfumeurs detaillants να παρέμβει στην υπόθεση Τ-87/92 υπέρ της καθής.

2) Θα οριστεί προθεσμία στην παρεμβαίνουσα για να εκθέσει εγγράφως τους ισχυρισμούς προς στήριξη των αιτημάτων της.

3) Αντίγραφο όλων των εγγράφων της διαδικασίας θα επιδοθεί στην παρεμβαίνουσα με φροντίδα του Γραμματέα.

4) Επιφυλάσσεται ως προς τα δικαστικά έξοδα.

Λουξεμβούργο, 8 Δεκεμβρίου 1993.